**Көшкәтбаш төп гомуми белем бирү мәктәбе**

***УКУ***

**Ибраһим Гази**

**“Синең әниең”**

**3 нче сыйныф**

**Укытучы: Гыйниятуллина Ф.Ф.**

**2008 нче ел**

**Максат:** 1.Укучыларны язучы Ибраһим Газиның иҗаты, аның “Синең

әниең” хикәясе белән таныштыру, авторның язылганга

мөнәсәбәтен аңлату.

2.Дөрес сәнгатьле уку күнекмәләрен формалаштыру; иҗади

фикерләү сәләтләрен , бәйләнешле сөйләм телен үстерү.

3.Әниләргә ихтирам, хөрмәт, миһербанлылык, туган илгә

мәхәббәт хисләре тәрбияләү.

**Материал:** 1.Уку китабы. 3 кл. М.Х.Хәсәнова, Р.М.Миңнуллин, И.Х.Мияс-

сарова. Казан, “Мәгариф” нәшрияты, 2004, 12 бит.

2.Татар теленең аңлатмалы сүзлеге. Казан “Матбугат йорты”

нәшрияты, 2005.

3. Мирас журналы №2, 2007, 49 бит.

**Җиһазлау:** 1.Техник чара- магнитофон, җыр көе язылган кассета.

2.И.Гази портреты, китапларыннан күргәзмә.

3.Мәкальләр язылган плакат.

4.Кояш, кәрзин рәсемнәре.

5.Кәефне белдерүче рәсемнәр.

**Дәрес тибы:** Яңа белем –күнекмәләр формалаштыру.

**Дәрес төре:** Әсәрне анализлау дәресе.

**Метод:** Эвристик - өлешчә эзләнү.

**План**

**I. Оештыру.**

1.Сәламләү.

-Исәнмесез, балалар!

Әйбәт үтсен көнегез.

Фән серен күп белегез.

Җиңел булсын укулар

Матур булсын фикерләр

Көндәлектә гел “5” булсын

Ерактан көлеп торсын.

-Бер-берегезгә карап елмаегыз һәм утырыгыз.

-Минем сезгә тели торган 2 теләгем бар: “Күзләрегез карап кына тормасын – күрсеннәр, колакларыгыз тыңлап кына тормасын- ишетсеннәр. Икенче төрле әйткәндә игътибарлы булыгыз. Мин сезгә уңышлар телим.

2.Фонетик зарядка.

-Әйдәгез, дәресне яхшы кәеф белән башлап җибәрү, сөйләмгә телләрне күнектерү өчен түбәндәге тизәйткечләрне кабатлыйк.

Тук-тук, тукран

Тукылдатып утырам.

(Тизлекне арттыра барабыз)

Тра-та-та, тра-та-та

Бүген театр була.

(гаҗәпләнеп, сорап, шатланып әйтү)

**II. Уку мәсьәләсен кую.**

1.Шигырь уку.

Гаилә - бер матур чәчәк ул- Гаилә гөленең таҗына

Ә таҗлары – без аның. Усал җилләр тимәсен!

Һәр матур һәм үрнәк гаилә- Кырау сукмый, эссе тими -

Яме безнең дөньяның! Гаилә гөле көймәсен!

Әти-әни исән булып,

Балалар торсын гөрләп.

Гаиләләрнең учаклары

Янсын иде гел дөрләп.

* Бу шигырьдә сүз нәрсә турында бара? (гаилә, әти-әни)
* Әйе, әти-әниең, гаиләң булу чиксез зур бәхет. Шуның өчен дә 2008 нче ел Россия президенты указы нигезендә “Гаилә елы” дип игълан ителде. Әти-әни янында бер кайгысыз, рәхәт яшибез. Тамагыбыз тук, өстебез бөтен, күзләребез нур, шатлык чәчеп тора. Димәк, сез, әти-әни янында бәхетле яшисез.
* Ә менә кем дөньяга кеше бүләк итә; ә кешегә якты дөньяны? (әниләр)
* Әйе, иң зур, хөрмәткә лаек кеше - әни. Сез дә әниләрегез турында хикәяләр язып килдегез. Алар сезнең каршыгызда. Шуларның берничәсен укып үтик.

2 Хикәяне уку.

3. Акыл штурмы.

-Әниләр – безнең өчен иң кадерле, иң газиз кешеләр. Әйдәгез, без бергәләп әниләргә хас сыйфатларны саныйк. Шушы тылсымлы сүзләрдән, әниләргә матур букет ясыйк. (Җавап бирә башлаганчы, кагыйдә искә төшерелә: үз фикереңне курыкмыйча әйтергә, башкаларны кабатламаска, бер – береңне тәнкыйтьләмәскә).

- Ә хәзер җавапларыгызны чират буенча әйтеп тактага яза барырсыз, ә мин сезнең чәчәкләрне букетка урнаштырырмын.

- сөйкемле

- эшчән ☼

- көләч ☼☼

- уңган

- ягымлы

- ....

-Димәк, безнең әниләр (сүзләрне бергәләп уку).

-Шушы матур сүзләрдән төзелгән букетыбыз 8 нче Март - Әниләр көне хөрмәтенә сезнең әниләргә, минем әниемә бүләк булсын.

-Әниләр турында шагыйрьләр бик матур шигырьләр язганнар, композиторларыбыз көйләр иҗат иткәннәр. Язучылар да ананың балага , баланың анага булган ярату хисләрен чагылдырган хикәяләр язганнар. Без бүген шундыйларның берсе – Ибраһим Газиның“Синең әниең” исемле хикәясе белән танышырбыз, хикәядә катнашучы геройларның сыйфатларын, ана һәм бала арасындагы мөнәсәбәтләрне ачыкларбыз.

**III. Уку мәсьәләсен чишү.**

1. И.Гази турында кыскача белешмә.

-Ибраһим Гази 1907 нче елның 4 нче февралендә Татарстанның

Кама Тамагы районы Олы Карамалы авылында дөньяга килә. 1929 нчы елны Казанга килә. Яшьләр тормышын чагылдырган хикәяләр яза башлый. Бөек Ватан сугышында катнаша. Сугыштан кайткач әдәби иҗат эше белән шөгыльләнә. Күп кенә китаплары басылып чыга.

1971 нче елда вафат була. (“Алмагачлар чәчәк ата”, “Без әле очрашырбыз”, “Гади кешеләр”).

(И.Газинең портретын, китапларын күрсәтү).

**IV. Хикәя өстендә эш.**

1.Хикәя исеменә игътибар иттерү.

-Хикәянең исеменә игътибар итегез, ул ничек атала.

-Сез ничек уйлыйсыз, бу хикәя нәрсә турында?

2.Сүзлек эше.

-Хикәяне укый башлаганчы таныш булмаган сүзләрне укып, мәгънәләрен ачыклап китик.

Такы – токы – бик аз, җитәр –җитмәс;

шифаханә - санаторий;

ревматизм – буыннар көчле сызлап авыртудан гыйбарәт авыру;

булка – бодай оныннан пешерелгән ак икмәк, күмәч;

тамактан аш үтми – ашый алмау;

тимер өзәрлек – көчле;

гаҗәп – искиткеч, сокланырлык. (Язылышына игътибар иттертү).

Бу сүзләр белән җөмләләр төзү.

3.Хикәяне уку.

а) укытучының үрнәк укуы, проблемалы сорау кую.

- Мин хикәяне укырмын, сез минем ничек укуыма игътибар итегез.

-Сәрби апа улын кечкенә вакытта ничек тәрбияли? – дигән сорауга җавап бирергә әзерләнегез. (Укып бетергәч сорауга җавап алу)

б) Чылбыр буенча кычкырып укыту.

**V. Физкультминут. “Әниемә бүләккә”**

Җиләк җыям чиләккә

Әниемә бүләккә.

Ул бүләккә шатланыр,

Мине тагын яратыр.

Бүләккә, бүләккә

Җиләк җыям чиләккә.

Бүләккә, бүләккә

Җиләк җыям чиләккә.

Йөгерә-йөгерә мин җыям,

Чиләккә салып куям.

Чиләгем тиздән тулыр

Минем әни шат булыр.

4.Хикәягә анализ ясау.

- Әсәрдә төп герой кем? (Сәрби апа)

- Кем ул Сәрби апа ? (Равилнең әнисе)

- Сәрби апаның тормышы турында ниләр әйтә аласыз? (Авыру, сугыш еллары, ярлы)

- Сәрби апа улын ничек кайгырта? ( Суык урынга башлап үзе ята, булка алып кайта)

- Вакыйгалар кемнәр арасында бара? Сәрби апа турында гынамы? (Сәрби апа һәм Равил арасында)

- Равил кайсы чорда туа? (Сугыш елларында)

- Ничек уйлыйсыз, Равилнең алга таба яхшы күңелле, игелекле булуына ышана алабызмы?

- Әнисенә нинди яхшылык эшли? ( Хезмәт хакын кайтарып бирә).

- Шушы җөмләдән Равил игелекле, миһербанлы бала булыр дип өметләнәбез.

- Хәзер Равил кайда? (Армия сафларында).

- Хикәя әниләр, аларның бөеклеге хакында гынамы?

- Әни якын, әти якын, тагын нәрсә якын? (Туган ил)

- Авторның туган ил турында язган җөмләләрен табып укыгыз.

- Хикәянең, автор әйтергә теләгән, төп фикере нинди? (Әниләр бала өчен яшиләр, туган ил, туган туфрак – болар да кеше өчен бик кадерле).

- Сезнең әниләр дә Сәрби апага охшаганмы?

- Сез дә Равил кебек булырга теләр идегезме?

- Аның кайсы сыйфатларын үзегездә булдырыр идегез?

**VI. Әсәрнең эчтәлеген кыскача сөйләү.**

1.Бирелгән җөмләгә таянып әсәрнең эчтәлеген ачып бирегез.

*Үзе авырса авырды, Равилне авырудан саклады. Үзе ач торса торды, Равилне ач итмәскә тырышты.*

Әниләр безнең өчен куанып яшиләр. Равилнең әнисе Сәрби апа да шулай. Равил дә әнисенә хөрмәтле. Хәзер ул армиядә. Әни өчен бала 30, 40, 50 яшькә җитсә дә, ул сабый булып кала. Әниләр балалар өчен яшиләр.

-Ни өчен язучы И. Гази безнеңчә кыска итеп кенә язмаган? (Чөнки ул язучы, авторлар үз фикерләрен шулай тирән язалар).

-Әйе, сез бүген автор фикерен ачып бирә алдыгыз.

**VII . Мәкальләр уку, мәгънәсен ачыклау.**

-Мәкальләр арасыннан бүгенге дәрескә бәйләнешле булганнарын сайлап алырга, мәгънәләрен ачыкларга.

\* Сүздә мактанма, эштә мактан.

\* Алтмышка җитсен бала,

Ана өчен һаман да бала.

\* Яхшы сүз җанга рәхәт.

**VIII. Рефлексия.**

- Бүгенге дәрестә кайсы авторның хикәясе белән таныштык? (И.Гази “Синең әниең”)

- Хикәя эчтәлеген ачу өчен нишләдек? (Хикәяне укыдык, сорауларга җавап бирдек, эчтәлек сөйләдек).

- Соңыннан нинди нәтиҗәгә килдек?

**IX. Үзбәя.**

1.Сорауларга җавап бирү.

-...., син үзеңне нәрсә өчен мактый аласың?

- Сине нәрсә шатландырды?

-Бу дәрес сезне нәрсәсе белән гаҗәпләндерде?

2. “Кәеф” уены.

- Үз кәефегезне чагылдырган рәсемне ясагыз.

яхшы уртача начар

**X. Укучыларның белемнәрен бәяләү, бүләкләү.**

**XI. Өй эше бирү.**

1. Өй эше өч дәрәҗәдә бирелә.

а) Баштагы 4 кызыл юлны ятларга (бөтен сыйныф өчен).

б) Хикәягә багышлап рәсем ясарга (ярым иҗади күнегү).

в) “Гаилә-матур бер чәчәк” дигән темага кечкенә күләмле инша язарга.

**XII. Йомгаклау.**

1.Уен “ Әниләргә кояш бүләк итү”.

- Әниләребез безне назлары белән иркәлиләр, сулышлары белән җылыталар, тәмле ризыклар ашаталар. Кояш җирне җылытса, икенче кояш - әни безне җылыта. Әйдәгез, без, нурларын куеп, кояшны ясап бетерик. Сез әниегезгә булган теләкләрегезне әйтеп кояш тирәли нурларны урнаштыра барыгыз.

☼

2. Сыйныф белән җыр җырлау.

“Җырлыйм әнием турында” Г.Зәйнәшева сүзләре.

- Бүгенге дәресне Г.Зәйнәшева сүзләренә язылган җыр белән тәмамлыйк.